
A kórházak veszélyes anyagokkal kapcsolatos kihívásai

Kulcsszavak: kórház; kórházbiztonság;veszélyes anyagok;veszélyes hulladékok;biztonságtechnika
Napjainkban már nincs olyan terület, ahol ne jelennének meg valamilyen formában a veszélyes anyagok. A gyárakban, üzemekben, közúton és még szabadidős tevékenységünk közben is jelen vannak.
A kórházak biztonsági kihívásai rendkívül sok területre oszlanak. Számos feladat adódik a tűzvédelemben, betegbiztonságban, munkavédelemben, de jelentős kihívást jelentenek a kórházban lévő veszélyes anyagokkal történő munkavégzések. A veszélyes anyagok és a veszélyes hulladékok felismerése lehetőséget ad arra, hogy megfelelő körültekintéssel kerüljön kezelésük. A kórházakban egyszerre jelennek meg a vegyi, a biológiai és a radiológiai veszélyes anyagok és ezek hulladékai, amely magas komplexitást eredményez. Az anyagok előfordulása számos eljárás során egyszerre egy időben is megjelenik. A gyógyítás felépítését tekintve a képalkotási eljárásokból, labortechnikákból, kutatási folyamatokból, valamint kezelésekből állnak. Ezek a folyamatok egymás melletti kialakítása fontos, mivel a hatékony orvoslást és a kórházbiztonságot csak ezek stabil meglétével lehet sikeressé tenni.
A kórházbiztonság kialakítása érdekében fontos megvizsgálni ezeknek az anyagoknak a nemzetközi és hazai jogszabály szerinti szabályozását, a felhasználásukat, a veszélyes anyagok tárolását és külső és belső szállítására vonatkozó előírásukat. A kapott adatok és tapasztalatok alapján lehet meghatározni, hogy milyen lehetőségek vannak elektronikai és mechanikai eszközök terén a magasabb szintű biztonsági kialakítás elérésére.
Manapság ezen a téren dinamikus fejlődés tapasztalható, így az itt található eszközök ebben a témakörben is használhatóak a kötelezően előírtakon felül. A kórházak jelentős része közforgalom számára megnyitott magánterületek. Az épületekbe érkező betegek, hozzátartozók, szállító és szervizes megbízottak számára a veszélyes anyagok közelségéből fakadó kockázatot csökkenteni kell. Erre kiváló lehetőséget adnak a vagyonvédelemben már használt eszközök ezen célú felhasználása és alkalmazása, amely a szerző javaslatának fő részét képezi.



